Document ID: 32015D0398

ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/398 ΤΗΣ ΕΠΙΤΡΟΠΉΣ
της 13ης Φεβρουαρίου 2015
για την τροποποίηση της απόφασης 2008/185/ΕΚ ώστε να συμπεριληφθεί η Ουγγαρία στον κατάλογο των κρατών μελών ή των περιφερειών τους που έχουν απαλλαγεί από τη νόσο του Aujeszky
[κοινοποιηθείσα υπό τον αριθμό C(2015) 718]
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), και ιδίως το άρθρο 9 παράγραφος 2 και το άρθρο 10 παράγραφος 2,
Εκτιμώντας τα ακόλουθα:
(1)
Με την οδηγία 64/432/ΕΟΚ θεσπίζονται οι κανόνες που πρέπει να εφαρμόζονται όσον αφορά το εμπόριο των βοοειδών και των χοιροειδών στο εσωτερικό της Ένωσης. Το άρθρο 9 της εν λόγω οδηγίας προβλέπει κριτήρια για την έγκριση υποχρεωτικών εθνικών προγραμμάτων ελέγχου για ορισμένες μολυσματικές νόσους, συμπεριλαμβανομένης της νόσου του Aujeszky. Επιπλέον, το άρθρο 10 της εν λόγω οδηγίας προβλέπει ότι, εάν κάποιο κράτος μέλος θεωρεί ότι η επικράτειά του ή μέρος αυτής έχουν απαλλαγεί από τέτοιου είδους νόσους, συμπεριλαμβανομένης της νόσου του Aujeszky, υποβάλλει στην Επιτροπή τα κατάλληλα αποδεικτικά έγγραφα.
(2)
Η απόφαση 2008/185/ΕΚ (2) της Επιτροπής ορίζει τις συμπληρωματικές εγγυήσεις που είναι απαραίτητες για τις μετακινήσεις χοίρων μεταξύ κρατών μελών. Οι εγγυήσεις αυτές συνδέονται με την κατάταξη των κρατών μελών ανάλογα με την κατάστασή τους όσον αφορά τη νόσο του Aujeszky.
(3)
Στο παράρτημα I της απόφασης 2008/185/ΕΚ απαριθμούνται τα κράτη μέλη ή οι περιφέρειές τους που έχουν απαλλαγεί από τη νόσο του Aujeszky και óπου απαγορεύεται ο εμβολιασμός. Στο παράρτημα II της εν λόγω απόφασης απαριθμούνται τα κράτη μέλη ή οι περιφέρειές τους όπου υπάρχουν εγκεκριμένα εθνικά προγράμματα ελέγχου για την εκρίζωση της νόσου του Aujeszky.
(4)
Η Ουγγαρία περιλαμβάνεται σήμερα στο παράρτημα II της απόφασης 2008/185/ΕΚ, ως κράτος μέλος ή περιφέρειά του όπου εφαρμόζονται εγκεκριμένα εθνικά προγράμματα ελέγχου για την εκρίζωση της νόσου του Aujeszky.
(5)
Η Ουγγαρία έχει υποβάλει αποδεικτικά έγγραφα τα οποία αιτιολογούν την αίτησή της να κηρυχθεί το εν λόγω κράτος μέλος απαλλαγμένο από τη νόσο του Aujeszky.
(6)
Έπειτα από αξιολόγηση των αποδεικτικών εγγράφων που υπεβλήθησαν από το εν λόγω κράτος μέλος, κρίνεται σκόπιμο να διαγραφεί η Ουγγαρία από τον κατάλογο του παραρτήματος II της απόφασης 2008/185/ΕΚ και να περιληφθεί στον κατάλογο του παραρτήματος I της εν λόγω απόφασης.
(7)
Η απόφαση 2008/185/ΕΚ πρέπει, συνεπώς, να τροποποιηθεί αναλόγως.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα παραρτήματα I και ΙΙ της απόφασης 2008/185/ΕΚ αντικαθίστανται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 13 Φεβρουαρίου 2015.

Labels: 3
18
6